Reconeixement de l'excel·lent treball de l'equip de Gandia del Consorci Provincial de Bombers de València
19 novembre 2018

## Reconeixement de l'excel·lent treball de l'equip de Gandia del Consorci Provincial de Bombers de València19 novembre 2018Última actualització: 14 juliol 2025

![](../gestion/img/_AO_7730-copia.jpg)  
  

L'alcaldessa de Gandia, Diana Morant i la regidora delegada de Seguretat, Àngels Pérez, han rebut aquest matí a alcaldia a l'equip de Gandia del Consorci Provincial de Bombers de València que s'ha proclamat subcampió al Mundial de Rescats d'Accidents de Trànsit (World Rescue Challenge), celebrat a Sud-àfrica del 22 al 27 d'octubre, després de quedar per davant d'altres 34 participants de 14 països.  
A la recepció, ha participat una representació de l'equip que va acudir a Sud-àfrica i que ha estat acompanyada per Josep Bort, Diputat de Medi Ambient i president del Consorci Provincial de Bombers; i Josep Miquel Basset, inspector en cap del Consorci de Bombers de València.  
  
El **World Rescue Challenge** és un campionat on es mesura i entrena la capacitat i eficàcia dels efectius d'emergències per extraure i posar fora de perill a persones atrapades en accidents de trànsit mitjançant escenaris simulats d'excarceració.  
Mai abans, en els 19 anys d'història del Mundial, un servei de bombers espanyol havia obtingut tan bons resultats com els que han aconseguit els efectius del Consorci Provincial de Bombers de València en aquesta edició, representats pels equips de Gandia i Torrent.  
  
Durant tota la setmana que va durar el campionat els diferents equips van haver de realitzar tres maniobres: la ràpida, de 10 minuts i 1 víctima greu; la maniobra complexa, de 30 minuts de durada i 2 víctimes (una d'elles atrapada), i l'estàndard, de 20 minuts i 1 atrapat. En aquesta categoria va ser on el conjunt de la nostra ciutat també va aconseguir la primera posició. A més, els bombers de Gandia van ser campions en la categoria d'equip tècnic i van quedar segons i quarts en la categoria d'equip sanitari.  
El conjunt de Gandia estava format per Vicente Sala (comandament), Sergio Gascó, Alberto Pallás, José Ignacio Prósper, Josep Monforte i Pedro Barranco (sanitari).  
  
Després de la recepció, l'alcaldessa ha declarat que "_Aquestes trobades són de gran importància per millorar en els serveis a la ciutadania, ja que un segon en el campionat et pot donar una bona classificació, però uns segons en la vida real pot suposar de vital importància a l'hora de dur a terme un rescat amb èxit per poder salvar vides. També suposen per als bombers participants una gran experiència que reporta nous coneixements que milloraran la qualitat de les operacions d'excarceració i tractament a les víctimes_".  
  
"_Com a alcaldessa de Gandia, vull transmetre l'orgull que significa per a la nostra ciutat aquests magnífics resultats, així com la tranquil·litat que suposa disposar d'un equip de bombers tan preparat  en una mala circumstància que ningú desitja, com és un accident de trànsit_" va explicar **Diana Morant** qui ha afegit que "_felicite en nom de tota la ciutat a l'equip de bombers de Gandia pel seu gran treball i la seua dedicació. Han demostrat, una vegada més, que el seu operatiu està en la primera línia mundial. Esforç, capacitat i ganes de millora contínua ha estat la clau de l'èxit aconseguit i és la mostra que el servei de bombers de Gandia és d'una elevadíssima qualitat i és un dels millors del món. Com gandians, no podem més que sentir-nos molt orgullosos dels nostres bombers_".  
  
Per la seua banda, **Vicente Sala** ha volgut agrair en primer moment la recepció a alcaldia en reconeixement a la tasca que realitzen i ha destacat que "_portem des de 2006 treballant en aquest projecte. Aquest any hem incorporat tres nous membres i vam aconseguir un excel·lent resultat en el nacional d'Alcañiz. Hem entrenat entre 2 i 3 vegades per setmana durant els últims 10 mesos per preparar-nos perquè estem implicats i creiem que hem de donar aquest bon servei al ciutadà" "En aquest tipus de campionats podem aprendre de la forma de treballar en altres països, sempre amb la finalitat de millorar_".  
  
**Josep Miquel Basset** va destacar que els equips de Gandia i Torrent ha obtingut excel·lents resultats. "_En aquests campionats convergeixen equips de molts països amb el que s'aconsegueix intercanviar tècniques i formes de treball. Això ens permet aprendre i donar una millor resposta en els casos d'accidents de trànsit. Evidentment, una activitat com aquesta, ens permet augmentar la formació del conjunt de la plantilla per donar un millor servei a la ciutadania_".  
  
Finalment, el diputat **Josep Bort**, va agrair la recepció i ha afirmat que "_aquests resultats són perquè tots ens felicitem. En el camp de l'actuació en casos d'accidents de trànsit, tenim bombers i professionals que són l'elit mundial. És una garantia per a tots i la plasmació de la professionalitat d'aquestes persones. Sempre esperem que no hagen d'actuar mai però cada dia ens demostren que sempre estan preparats_" "_Des de la gerència del Consorci, intentem dotar-los de millors mitjans possibles perquè puguen millorar de manera contínua_".

[Twittear](https://twitter.com/share)